C 117/151

P9_TA(2021)0395

Sloboda medija i daljnje pogoršanje stanja vladavine prava u Poljskoj

Rezolucija Europskog parlamenta od 16. rujna 2021. o slobodi medija i daljnjem pogoršanju stanja vladavine prava u Poljskoj (2021/2880(RSP))

(2022/C 117/16)

Europski parlament,

— uzimajući u obzir Povelju Europske unije o temeljnim pravima (dalje u tekstu „Povelja”),

— uzimajući u obzir članak 2. Ugovora o Europskoj uniji (UEU),

— uzimajući u obzir članak 49. Ugovora o funkcioniranju Europske unije (UFEU),

— uzimajući u obzir Europsku konvenciju o ljudskim pravima i relevantnu sudsku praksu Europskog suda za ljudska prava,

— uzimajući u obzir Opću deklaraciju o ljudskim pravima,

— uzimajući u obzir sudsku praksu Suda Europske unije („Sud”) i Europskog suda za ljudska prava,

— uzimajući u obzir Obrazloženi prijedlog odluke Vijeća od 20. prosinca 2017. o utvrđivanju da postoji očita opasnost da Republika Poljska teško prekrši vladavinu prava, koji je izdan u skladu s člankom 7. stavkom 1. UEU-a (COM(2017)0835),

— uzimajući u obzir Direktivu (EU) 2018/1808 Europskog parlamenta i Vijeća od 14. studenoga 2018. o izmjeni Direktive 2010/13/EU o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga („Direktiva o audiovizualnim medijskim uslugama”) u pogledu promjenjivog stanja na tržištu (1),

— uzimajući u obzir Uredbu (EU, Euratom) 2020/2092 Europskog parlamenta i Vijeća od 16. prosinca 2020. o općem režimu uvjetovanosti za zaštitu proračuna Unije (2) („Uredba o uvjetovanosti u pogledu vladavine prava”),

— uzimajući u obzir Uredbu (EU) 2021/241 Europskog parlamenta i Vijeća od 12. veljače 2021. o uspostavi Mehanizma za oporavak i otpornost (3),

— uzimajući u obzir svoju Rezoluciju od 18. prosinca 2019. o javnoj diskriminaciji i govoru mržnje protiv pripadnika zajednice LGBTI, uključujući „zone bez LGBTI-ja” (4),

— uzimajući u obzir svoju Rezoluciju od 11. ožujka 2021. o proglašenju EU-a prostorom slobode za osobe LGBTIQ (5),

— uzimajući u obzir svoju Rezoluciju od 16. siječnja 2020. o saslušanjima u tijeku u skladu s člankom 7. stavkom 1. UEU-a u pogledu Poljske i Mađarske (6),

— uzimajući u obzir svoju Rezoluciju od 7. listopada 2020. o uspostavi mehanizma EU-a za demokraciju, vladavinu prava i temeljna prava (7),

— uzimajući u obzir svoju Rezoluciju od 17. rujna 2020. o Prijedlogu odluke Vijeća o utvrđivanju da postoji očita opasnost da Republika Poljska teško prekrši vladavinu prava (8),

— uzimajući u obzir svoju Rezoluciju od 24. lipnja 2021. o Izvješću Komisije o vladavini prava za 2020. (9),

— uzimajući u obzir svoju Rezoluciju od 8. srpnja 2021. o izradi smjernica za primjenu općeg režima uvjetovanosti za zaštitu proračuna Unije (10),

— uzimajući u obzir komunikaciju Komisije od 30. rujna 2020. naslovljenu „Izvješće o vladavini prava za 2020. – Stanje vladavine prava u Europskoj uniji” (COM(2020)0580),

— uzimajući u obzir komunikaciju Komisije od 20. srpnja 2021. naslovljenu „Izvješće o vladavini prava za 2021. – Stanje vladavine prava u Europskoj uniji” (COM(2021)0700),

— uzimajući u obzir pismo od 8. ožujka 2021. povjerenice Vijeća Europe za ljudska prava poljskom premijeru u pogledu dvaju prijedloga zakona o medijskom sektoru u Poljskoj (11),

— uzimajući u obzir članak 132. stavak 2. Poslovnika,

A. budući da se prema članku 2. UEU-a Unija temelji na vrijednostima poštovanja ljudskog dostojanstva, slobode, demokracije, jednakosti, vladavine prava i poštovanja ljudskih prava, uključujući i prava pripadnika manjina;

B. budući da, u skladu s člankom 47. Povelje, temeljno pravo na učinkovit pravni lijek zahtijeva pristup „neovisnom” sudu; budući da politički utjecaj ili kontrola pravosuđa i slične prepreke neovisnosti sudaca često rezultiraju nemogućnošću pravosuđa da ispuni svoju ulogu neovisne provjere proizvoljnog korištenja ovlasti od strane izvršne i zakonodavne vlasti;

C. budući da je sloboda medija jedan od temelja i jamstava funkcionirajuće demokracije i vladavine prava; budući da su sloboda, pluralizam i neovisnost medija te sigurnost novinara ključne sastavnice prava na slobodu izražavanja i informacije te su presudni za demokratsko funkcioniranje EU-a i njegovih država članica; budući da bi javna tijela trebala usvojiti pravni i regulatorni okvir kojim se potiče razvoj slobodnih, neovisnih i pluralističkih medija;

D. budući da Poljska, kao ni neke druge države članice, još uvijek nije provela sve zahtjeve iz Direktive o audiovizualnim medijskim uslugama (Direktiva (EU) 2018/1808), a posebno one koji se odnose na neovisnost nacionalnog regulatora medijskog tržišta;

E. budući da je Europski audiovizualni opservatorij Vijeća Europe 2019. zaključio da pitanje neovisnosti poljskih regulatornih tijela za medije daje razloga za zabrinutost u pogledu provedbe postupaka imenovanja u Nacionalno vijeće za radio i televiziju (KRRiT) i njegove odgovornosti; budući da je taj opservatorij također zaključio da Nacionalno vijeće za medije „nema odgovarajuće zaštitne mjere za funkcionalnu neovisnost od političkih stranaka i vlade” (12);

F. budući da je u veljači 2021. predložen projekt uvođenja poreza na oglašavanje koji je zatim povučen zbog snažne kritike njegova negativnog učinka na slobodu i pluralizam medija; budući da je 10. veljače 2021. oko 45 privatnih medijskih kuća u Poljskoj prekinulo rad na 24 sata, tijekom kojih su u znak prosvjeda protiv predloženog poreza na oglašavanje u medijima na crnim naslovnim stranicama prikazivani samo slogani, te da je oko 40 radiotelevizijskih kuća uputilo otvoreno pismo poljskim vlastima u kojem se navodi da bi novi porez oslabio medijske kuće koje posluju u Poljskoj, a neke prisilio i na prestanak rada, čime bi se njihovim gledateljima i slušateljima smanjila mogućnost izbora;

G. budući da je 11. kolovoza 2021. poljski Sejm glasovao za nacrt zakona kojim se predlaže da samo poduzeća koja su u većinskom vlasništvu subjekata iz Europskoga gospodarskog prostora mogu dobiti dozvolu za emitiranje; budući da je poljski Senat 9. rujna 2021. odbacio taj nacrt zakona, no da to ne znači kraj zakonodavnog postupka s obzirom na to da Sejm može poništiti odluku Senata;

H. budući da bi se ovaj nacrt zakona izravno odnosio na televizijsku mrežu TVN24, koja je u vlasništvu grupacije Discovery sa sjedištem u SAD-u; budući da u Poljskoj još uvijek nije donesena odluka o produljenju dozvole za emitiranje TVN24, iako je ta medijska kuća produljenje zatražila u veljači 2020.; budući da bi poljsko Nacionalno vijeće za radio i televiziju (KRRiT) svoju odluku o novoj dozvoli za emitiranje trebalo donijeti prije isteka važeće dozvole, odnosno do 26. rujna 2021.;

I. budući da je grupacija Discovery, s obzir na nedjelovanje KRRiT-a, dozvolu za emitiranje svojeg televizijskog kanala TVN24 zatražila i dobila od nizozemskog nadležnog tijela;

J. budući da je u Svjetskom indeksu slobode medija Reportera bez granica Poljska 2021. zauzela 64. mjesto, što je njezin najlošiji rezultat ikada i pad s 18. mjesta 2015.;

K. budući da je Europski sud za ljudska prava 7. svibnja 2021. presudio da činjenica da su vlasti imenovale jednog od sudaca koji je bio član sudskog vijeća Ustavnog suda u predmetu društva koje je podnijelo tužbu znači da sudsko vijeće koje je vodilo predmet nije bilo „zakonom ustanovljen sud” te da je time prekršeno „pravo na pošteno suđenje” podnositelja tužbe (13);

L. budući da je Sud Europske unije 2. ožujka 2021. presudio da uzastopne izmjene Zakona o Državnom sudbenom vijeću, kojima je ukinut djelotvoran sudski nadzor odluka tog vijeća o podnošenju prijedloga za imenovanje kandidata za suce Vrhovnog predsjedniku države, mogu povrijediti pravo EU-a (14);

M. budući da je 29. ožujka 2021. poljski premijer pred široko osporavanim i nelegitimnim „Ustavnim sudom” podnio zahtjev da se razmotri jesu li odredbe UEU-a koje se odnose na nadređenost prava EU-a i djelotvornu sudsku zaštitu u skladu s poljskim Ustavom (15);

N. budući da je rješenjem od 14. srpnja 2021. Sud Europske unije odobrio privremene mjere koje je Komisija zatražila u skladu s člankom 279. UFEU-a, a koje se odnose na funkcioniranje Stegovnog vijeća poljskog Vrhovnog suda i suspenziju daljnjih odredbi poljskog prava koje utječu na neovisnost pravosuđa (16);

O. budući da je nelegitimni poljski „Ustavni sud”14. srpnja 2021. presudio da privremena rješenja Suda Europske unije o strukturi sudova u Poljskoj nisu u skladu s poljskim Ustavom (17);

P. budući da je Sud Europske unije u svojoj presudi u predmetu C-791/19 (18)15. srpnja 2021. presudio da stegovni postupci protiv sudaca u Poljskoj nisu u skladu s pravom EU-a;

Q. budući da je 20. srpnja 2021. Komisija Poljskoj poslala pismo o svim mjerama koje su poduzete ili se trebaju poduzeti kako bi se u potpunosti uskladila s rješenjem Suda i o svim mjerama potrebnima za potpuno izvršenje presude; budući da su poljske vlasti Komisiji odgovorile 16. kolovoza 2021.;

R. budući da je Europski sud za ljudska prava 22. srpnja 2021. presudio da Stegovno vijeće Vrhovnog suda nije „neovisni i nepristrani zakonom ustanovljen sud” i da ne ispunjava standarde u pogledu „prava na zakonom ustanovljen sud” zajamčen člankom 6. stavkom 1. Europske konvencije o ljudskim pravima (19);

S. budući da je Komisija 7. rujna 2021. odlučila Poljskoj uputiti službenu opomenu u skladu s člankom 260. stavkom 2. UFEU-a jer nije poduzela potrebne mjere kako bi u potpunosti postupila u skladu s presudom Suda Europske unije od 15. srpnja 2021. kojom se utvrđuje da poljski zakon o stegovnim postupcima protiv sudaca nije u skladu s pravom EU-a;

T. budući da je Komisija 7. rujna 2021. zatražila od Suda Europske unije da Poljskoj izrekne financijske kazne kako bi se osiguralo poštovanje rješenja od 14. srpnja 2021. o privremenim mjerama koje se odnose na funkcioniranje Stegovnog vijeća poljskog Vrhovnog suda i suspenziju daljnjih odredbi poljskog prava koje utječu na neovisnost pravosuđa;

U. budući da je u lipnju 2021. zamjenik poljskog ministra pravosuđa objavio da vladajuća koalicija trenutačno radi na prijedlogu zakona čiji je cilj zabrana „LGBT propagande”;

V. budući da je Komisija 14. srpnja 2021. odlučila protiv Mađarske i Poljske pokrenuti postupke zbog povrede prava u vezi s jednakošću i zaštitom temeljnih prava, posebno kao odgovor na proglašavanje „zona bez LGBTI ideologije”; budući da su u dopisu (20) iz rujna 2021. službe Komisije navele da nije zajamčeno načelo nediskriminacije u provedbi europskih strukturnih i investicijskih fondova te su stoga odlučile staviti na čekanje izmjene programa REACT-EU u pogledu regionalnih operativnih programa pet lokalnih poljskih vlasti;

W. budući da se prema istraživanju javnog mijenja Flash Eurobarometra iz kolovoza 2021. velika većina ispitanika složila da bi EU državama članicama trebao pružiti sredstva samo pod uvjetom da njihove vlade provode vladavinu prava i demokratska načela; budući da i u Poljskoj visok postotak ispitanika (72 %) dijeli to mišljenje (21);

Sloboda medija

1. podsjeća da je Europski parlament u svojim prethodnim rezolucijama izrazio zabrinutost zbog prethodno usvojenih i novopredloženih izmjena poljskog Zakona o medijima te preoblikovanja javne radiotelevizije u provladinu radioteleviziju; podsjeća da se člankom 54. poljskog Ustava jamči sloboda izražavanja i zabranjuje cenzura;

2. najoštrije kritizira takozvani „Lex TVN”, nacrt zakona koji je Sejm usvojio; smatra da to predstavlja pokušaj ušutkavanja iznošenja kritičkih sadržaja i izravan napad na medijski pluralizam te da se njime krše i temeljna prava iz Povelje i Ugovora, zakonodavstvo EU-a o unutarnjem tržištu te međunarodno pravo o ljudskim pravima i trgovačko pravo, primjerice Direktiva o audiovizualnim medijskim uslugama; snažno potiče Sejm da uzme u obzir činjenicu da je Senat nakon rasprave odbio taj nacrt zakona;

3. duboko je zabrinut zbog dodatnog pogoršanja slobode medija u Poljskoj i različitih reformi koje je vladajuća koalicija provela kako bi se smanjila raznolikost i kritički stavovi u medijima; duboko je zabrinut što je preuzimanje grupacije Polska Press od strane državne naftne kompanije PKN Orlen potvrđeno i prije konačnog ishoda žalbe poljskog ombudsmana protiv Agencije za tržišno natjecanje; duboka je zabrinut zbog uredničkih izmjena koje je PKN Orlen proveo unutar grupacije Polska Press, unatoč žalbenom postupku koji je u tijeku i kojim se privremeno ograničava pravo PKN Orlena da ostvari svoja vlasnička prava; oštro osuđuje izjave dužnosnika PKN Orlena koji su sudsku odluku opisali kao nevažnu ( 22 )

4. duboko je zabrinut zbog pogoršanja stanja u poljskim javnim medijima i njihova propusta da ispune svoje javne zadaće, u smislu pluralizma, nepristranosti, ravnoteže i neovisnosti, što je njihova zakonski utvrđena obveza u skladu s člankom 21. stavkom 1. Zakona o radioteleviziji iz 1992. godine;

5. oštro osuđuje kontinuirane kampanje ocrnjivanja u javnim medijima usmjerene protiv sudaca, novinara i političara kritički nastrojenih prema trenutačnoj vladi, koje uključuju strateške tužbe protiv javnog sudjelovanja koje podnose vladine agencije, dužnosnici vlade, kompanije u državnom vlasništvu ili pojedinci blisko povezani s vladajućom koalicijom; poziva poljske vlasti da, u suradnji s udruženjima novinara, prate napade na novinare i izvještavaju o njima, kao i o tužbama čiji je cilj ušutkavanje ili zastrašivanje neovisnih medija, te da zajamče pristup odgovarajućim pravnim lijekovima;

6. smatra da su u EU-u prijeko potrebna obvezujuća pravila EU-a kojima se neovisnim medijima i novinarima pruža snažna i dosljedna zaštita od zlonamjernih tužbi kojima je namjera ušutkati ili zastrašiti ih, kako bi se okončala takva praksa zastrašivanja, te ističe da Europski parlament trenutačno radi na izvješću o vlastitoj inicijativi na temu strateških tužbi protiv javnog sudjelovanja;

7. pozdravlja nedavnu inicijativu Komisije da se izda preporuka o jamčenju sigurnosti novinara u Europskoj uniji; poziva Komisiju da bez odgađanja ispuni najave o Aktu o slobodi medija ( 23 )

8. poziva Komisiju da zajamči pravilnu provedbu Direktive o audiovizualnim medijskim uslugama, posebno u pogledu neovisnosti regulatornih tijela za medije, transparentnosti vlasništva nad medijima i medijske pismenosti; Poziva Komisiju da učinkovito koristi postupke zbog povrede prava u situacijama u kojima države članice te odredbe provode nepravilno ili nepotpuno;

9. ponovno poziva poljske vlasti da u potpunosti provedu Preporuku Vijeća Europe od 13. travnja 2016. o zaštiti novinarstva i sigurnosti novinara i ostalih medijskih aktera ( 24 )

10. izražava svoju punu potporu mirnim prosvjedima protiv reformi koje predvodi poljska vlada, a kojima se dodatno podriva sloboda medija u Poljskoj;

Nadređenost prava EU-a i neovisnost pravosuđa i drugih institucija

11. pozdravlja nedavne inicijative Komisije u pogledu neovisnosti pravosuđa; smatra, međutim, da se bržim djelovanjem, na što je opetovano pozivao Europski parlament, moglo doprinijeti sprečavanju kontinuirane erozije neovisnosti pravosuđa u Poljskoj; ponovno upućuje poziv Komisiji da pokrene postupak zbog povrede prava u vezi sa zakonodavstvom o nelegitimnom „Ustavnom sudu” i njegovom nezakonitom sastavu, Izvanrednim vijećem Vrhovnog suda i Državnim sudbenim vijećem;

12. duboko je zabrinut zbog činjenice da su poljske vlasti nedavno namjerno i sustavno kršile presude i rješenja Suda Europske unije u vezi s vladavinom prava; poziva poljske vlasti da poštuju različite presude Suda Europske unije i Europskog suda za ljudska prava u vezi sa sastavom i organizacijom nelegitimnog „Ustavnog suda” i Stegovnog vijeća Vrhovnog suda kako bi se poštovali standardi neovisnosti pravosuđa na koje se Poljska obvezala;

13. ponovno izražava osudu prakse progona i uznemiravanja sudaca koji se kritički izražavaju o poljskoj vladi; poziva Stegovno vijeće, u njegovu trenutačnom sastavu, da obustavi sve svoje aktivnosti i predmete, uključujući pravne postupke, te da vrati na posao sve suce koje je to vijeće razriješilo s položaja, uključujući suce koji su i dalje spriječeni vršiti sudačke dužnosti unatoč pozitivnom ishodu njihovih žalbi pred sudom na odluke o suspenziji koje je donijelo to vijeće, s obzirom na to da predsjednici sudova na kojima su oni zaposleni kontinuirano ne provode pravomoćne presude donesene povodom tih žalbi;

14. poziva da se uredi glavnog državnog odvjetnika i ministra pravosuđa razdvoje, u skladu s preporukama Venecijanske komisije ( 25 ) ; skreće pozornost na mišljenje nezavisnog odvjetnika Suda Europske unije u predmetu koji je u tijeku i traži od Komisije da bude proaktivnija u pokretanju postupka zbog povrede prava u pogledu neovisnosti državnog odvjetništva;

15. ponovno ističe temeljnu prirodu nadređenosti prava EU-a, kao temeljnog načela prava EU-a u skladu s ustaljenom sudskom praksom Suda Europske unije; podsjeća na to da su se sve države članice složile da će Ugovoru iz Lisabona priložiti i izjavu o nadređenosti; podsjeća da su učinci tog načela obvezujući za sva tijela država članica, pri čemu odredbe nacionalnog prava, uključujući ustavne odredbe, to ne mogu spriječiti; osuđuje svaki pokušaj da se naruši to načelo;

16. poziva poljskog premijera da ne dovodi u pitanje nadređenost prava EU-a u odnosu na nacionalno zakonodavstvo te da povuče postupak o ustavnosti određenih dijelova Ugovora EU-a koji je u tijeku pred nelegitimnim „Ustavnim sudom”;

17. poziva glavnog državnog odvjetnika da pred nelegitimnim „Ustavnim sudom” prekine postupak u pogledu utvrđivanja ustavnosti članka 6. Europske konvencije o ljudskim pravima;

18. poziva Komisiju da nastavi pratiti sve već utvrđene probleme i traži da se pri svakom upućivanju predmeta u području pravosuđa Sudu Europske unije donose privremene mjere te da se zatraže novčane kazne u slučajevima nepoštovanja presuda Suda Europske unije;

Daljnja ocjena stanja vladavine prava u Poljskoj

19. izražava žaljenje zbog nedostatka napretka i pogoršanja stanja vladavine prava u Poljskoj od svoje rezolucije od 17. rujna 2020. te zbog toga što poljska vlada nije uzela u obzir preporuke iznesene u toj rezoluciji; ponovno iznosi te preporuke;

20. prima na znanje najavu da će Poljska i druge države članice koje graniče s Bjelarusom proglasiti izvanredno stanje; sa zabrinutošću primjećuje humanitarnu situaciju na granici i osuđuje pokušaj bjeloruskih vlasti da instrumentaliziraju migrante, uključujući podnositelje zahtjeva za azil, kao politički instrument i hibridnu prijetnju Poljskoj i drugim državama članicama zbog njihove potpore demokratskoj oporbi u Bjelarusu; poziva na ujedinjen odgovor EU-a kako bi se pronašla rješenja za nastalo stanje; poziva poljske vlasti i vlasti ostalih time zahvaćenih država članica da zajamče potpuno poštovanje prava EU-a o azilu i vraćanju te međunarodnog prava o ljudskim pravima i tijekom ove krizne situacije, što se odnosi i na pristup azilu i pristup medija i organizacija civilnog društva pograničnom području, te da uzmu u obzir smjernice Agencije UN-a za izbjeglice (UNHCR) i tijela Vijeća Europe; poziva Komisiju da kao čuvarica Ugovora osigura da se poštuje mjerodavno pravo EU-a; poziva ostale države članice da pokažu solidarnost i pruže pomoć dotičnim državama članicama, što uključujući i premještanje podnositelja zahtjeva za azil;

21. ponovno ističe duboku zabrinutost koju je izrazio u svojim rezolucijama u pogledu pokušaja da se kriminalizira spolni odgoj u Poljskoj i naglašava da je sveobuhvatan spolni odgoj primjeren dobi i temeljen na dokazima ključan kako bi mladi mogli stvoriti zdrave, ravnopravne, brižne i sigurne odnose bez diskriminacije, prisile i nasilja;

22. izrazito je zabrinut zbog predloženih nacrta izmjena Zakona o obrazovanju i određenih drugih akata, kao i zbog usvojenih izmjena Uredbe o pedagoškom nadzoru od 1. rujna 2021. ( 26 ) kojima bi se ograničila autonomija obrazovanja prebacivanjem ovlasti s lokalnih na središnju vlast, provođenjem kontrole nad ravnateljima škola i strožim nadzorom nevladinih organizacija koje doprinose školskom obrazovanju;

23. ponovno izražava svoju duboku zabrinutost zbog napada na prava žena u Poljskoj, posebno zbog nazadovanja u pogledu spolnog i reproduktivnog zdravlja i prava nakon presude nelegitimnog „Ustavnog suda” koja je objavljena u Službenom listu (Dziennik Ustaw) 27. siječnja 2021.;

24. pozdravlja činjenicu da je u srpnju 2021. imenovan novi poljski povjerenik za ljudska prava, nakon što je mandat njegova prethodnika istekao u rujnu 2020.;

25. zabrinut je zbog činjenice da je Vijeće od prosinca 2018. održalo samo jedno saslušanje u skladu s člankom 7. stavkom 1. o vladavini prava u Poljskoj; poziva Vijeće da Poljskoj uputi konkretne preporuke, kako se navodi u članku 7. stavku 1. UEU-a, te da odredi rokove za provedbu tih preporuka; poziva trenutačno predsjedništvo Vijeća, kao i ona koja će slijediti, da saslušanja o Poljskoj zadrže na dnevnom redu Vijeća; izražava zabrinutost zbog stava više uzastopnih predsjedništava Vijeća da više ne izvješćuju odgovarajući odbor Europskog parlamenta o postupcima iz članka 7. stavka 1. i poziva Vijeće da to učini što je prije moguće;

26. ponovno poziva Vijeće i Komisiju da se proširi područje primjene saslušanja iz članka 7. stavka 1. UEU-a kako bi se obuhvatila i pitanja povezana s temeljnim pravima i demokracijom te uključila nova kretanja i procjenjivala opasnost od kršenja neovisnosti pravosuđa, slobode izražavanja, uključujući slobodu medija, slobodu umjetničkog i znanstvenog djelovanja, slobodu udruživanja i pravo na jednako postupanje, kao što je to zatražio Europski parlament;

27. pozdravlja korake koje je Komisija poduzela u vezi s proglašavanjem određenih „zona bez LGBTI ideologije” od strane nekih lokalnih i regionalnih vlasti u Poljskoj i njihove nekompatibilnosti s vrijednostima EU-a te ističe važnost nediskriminacije pri provedbi europskih strukturnih i investicijskih fondova; poziva Komisiju da se u postupcima zbog povrede prava koristi svim pravnim osnovama; poziva državne, lokalne i regionalne vlasti država članica da obustave svaku vrstu suradnje s poljskim vlastima koje proglašavaju „zone bez LGBTI ideologije”; poziva Komisiju da nastavi odbijati zahtjeve za financiranje sredstvima EU-a koje podnose vlasti koje su usvojile takve rezolucije te da razmotri na koji način zaštiti krajnje korisnike i kontinuitet njihova rada, među ostalim razmatranjem alternativa regionalnim upravljačkim tijelima kao što je izravno dodjeljivanje sredstava organizacijama civilnog društva koje u svom radu ovise o sredstvima EU-a;

28. oštro osuđuje činjenicu da se strateške tužbe protiv javnog sudjelovanja koriste i protiv aktivista koji djeluju protiv rezolucija o tzv. LGBTI ideologiji i „regionalnih povelja o obiteljskim pravima” te informiraju javnost o njima;

29. ponavlja svoje stajalište o Uredbi o uvjetovanosti u pogledu vladavine prava, koja je stupila na snagu 1. siječnja 2021. i koja se u cijelosti izravno primjenjuje u Europskoj uniji i svim njezinim državama članicama za sva sredstva iz proračuna EU-a, uključujući sredstva koja su otada dodijeljena preko Instrumenta EU-a za oporavak;

30. podsjeća da Uredba o uvjetovanosti u pogledu vladavine prava pruža jasnu definiciju vladavine prava koja se mora tumačiti u odnosu na druge vrijednosti Unije, uključujući temeljna prava i nediskriminaciju; izražava razočaranje zbog odgovora Komisije Europskom parlamentu u pismu od 23. kolovoza 2021.; poziva Komisiju da odmah pokrene postupak iz članka 6. stavka 1. Uredbe o uvjetovanosti u pogledu vladavine prava za Poljsku;

31. izražava ozbiljnu zabrinutost u pogledu usklađenosti nacrta poljskog plana za oporavak i otpornost s Uredbom (EU) 2021/241 Europskog parlamenta i Vijeća od 12. veljače 2021. o uspostavi Mehanizma za oporavak i otpornost ( 27 ) te s Poveljom; poziva Komisiju i Vijeće da pažljivo analiziraju sve mjere navedene u nacrtu poljskog plana za oporavak i otpornost te da taj plan odobre samo ako se utvrdi da su poljske vlasti provele sve presude Suda Europske unije, posebno u pogledu neovisnosti pravosuđa, te da se njime neće dovesti do toga da proračun EU-a aktivno doprinosi kršenju temeljnih prava u Poljskoj;

o

o o

32. nalaže svojem predsjedniku da ovu Rezoluciju proslijedi vladama i parlamentima država članica, Vijeću, Komisiji, Europskom odboru regija i Vijeću Europe.

(1) SL L 303, 28.11.2018., str. 69.

(2) SL L 433 I, 22.12.2020., str. 1.

(3) SL L 57, 18.2.2021., str. 17.

(4) SL C 255, 29.6.2021., str. 7.

(5) Usvojeni tekstovi, P9_TA(2021)0089.

(6) Usvojeni tekstovi, P9_TA(2020)0014.

(7) Usvojeni tekstovi, P9_TA(2020)0251.

(8) Usvojeni tekstovi, P9_TA(2020)0225.

(9) Usvojeni tekstovi, P9_TA(2021)0313.

(10) Usvojeni tekstovi, P9_TA(2021)0348.

(11) Ref. dok.: CommHR/DM/sf 007-2021.

(12) Cappello M. (ur.), The independence of media regulatory authorities in Europe (Neovisnost regulatornih tijela za medije u Europi), IRIS Special, Europski audiovizualni opservatorij, Strasbourg, 2019.

(13) Presuda od 7. svibnja 2021., Xero Flor w Polsce sp. z o.o. protiv Poljske.

(14) Presuda Suda od 2. ožujka 2021., A.B. i drugi, C-824/18, ECLI:EU:C:2021:153.

(15) tužba u predmetu koji je u tijeku K 3/21; presuda nelegitimnog „Ustavnog suda” očekuje se 22. rujna 2021.

(16) Rješenje Suda Europske unije od 14. srpnja 2021., Komisija protiv Poljske, C-204/21 R, ECLI:EU:C:2021:593.

(17) Presuda Ustavnog suda od 14. srpnja 2021., predmet P 7/20.

(18) Presuda Suda (Veliko vijeće) od 15. srpnja 2021., Europska komisija protiv Republike Poljske, C-791/19, EU:C:2021:596.

(19) Presuda Europskog suda za ljudska prava od 22. srpnja 2021., Reczkowicz protiv Poljske, (tužba br. 43447/19).

(20) Ares(2021)5444303 – 03/09/2021.

(21) Flash Eurobarometar – Stanje Europske unije, IPSOS, kolovoz 2021.

(22) Poljska: Purge of editors begins despite court ruling suspending purchase of Polska Press (Otpočela čistka urednika unatoč sudskoj odluci kojom se ukida kupnja Polska Pressa), International Press Institute, 30. travnja 2021.

(23) Za „Europski akt o slobodi medija”, govor održan pred Odborom Europskog parlamenta za kulturu i obrazovanje, 19. travnja 2021.

(24) Preporuka CM/Rec(2016)4 Odbora ministara državama članicama o zaštiti novinarstva i sigurnosti novinara i ostalih medijskih aktera.

(25) Mišljenje br. 892/2017 od 11. prosinca 2017.

(26) Dz.U. 2021 poz. 1618.

(27) SL L 57, 18.2.2021., str. 17.